ออมสินติดเครื่องสาขา เร่งสินเชื่อมีหลักประกัน
ออมสินให้สาขาปล่อยกู้มีหลักประกันได้ถึง 3 ล้านบาท หลังสินเชื่อหด 6 หมื่นล้านบาท
9 มิ.ย. 2558

ออมสินให้สาขาปล่อยกู้มีหลักประกันได้ถึง 3 ล้านบาท หลังสินเชื่อหด 6 หมื่นล้านบาท
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ยอดสินเชื่อคงค้างธนาคารที่หดตัวลง ทำให้ธนาคารเตรียมออกหนังสือเวียนปรับกระบวนอนุมัติสินเชื่อในระดับสาขาใหม่ให้คล่องตัวมากขึ้น จากเดิมที่สาขาอนุมัติสินเชื่อแบบไม่มีหลักประกันได้ไม่เกิน 3 ล้านบาท ให้ลดวงเงินเหลือ 1 ล้านบาท แต่ให้เพิ่มในส่วนอนุมัติสินเชื่อมีหลักประกันได้ถึง 3 ล้านบาท โดยไม่ต้องส่งเรื่องมาให้คณะกรรมการระดับเขตอนุมัติ
ขณะที่ระดับเขตสามารถอนุมัติสินเชื่อที่มีหลักประกันได้ถึง 10 ล้านบาท และไม่มีหลักประกันอนุมัติสูงสุดได้ไม่เกิน 2 ล้านบาท เพื่อป้องกันเรื่องความเสี่ยงในเรื่องของหนี้ที่ไม่ก่อให้เกิดรายได้ (เอ็นพีแอล) และช่วยลดระยะเวลาในการรออนุมัติสินเชื่อของรายย่อยต้องรู้ผลไม่เกิน 5-20 วัน และรายใหญ่ต้องรู้ผลไม่เกิน 20 วัน จากของเดิมต้องใช้เวลาเป็นเดือนกว่าจะรู้ผล
ทั้งนี้ ธนาคารมียอดสินเชื่อคงค้างของธนาคารออมสิน ณ สิ้นเดือน เม.ย. อยู่ที่ 1.74 ล้านล้านบาท ลดลงจาก 1.8 ล้านล้านบาท ณ สิ้นเดือน ธ.ค. 2557
สำหรับยอดสินเชื่อคงค้างที่เพิ่มขึ้น เนื่องจากมีลูกหนี้รายใหญ่ รัฐวิสาหกิจ ออกตราสารทางการเงินอื่นๆ แล้วนำเงินมาใช้หนี้คืน เช่น ธนาคารเพื่อการเกษตรและสหกรณ์การเกษตร (ธ.ก.ส.) ทยอยใช้หนี้ที่กู้ยืมผ่านอินเตอร์แบงก์กว่า 2-3 หมื่นล้านบาท ประกอบกับภาวะเศรษฐกิจชะลอตัว หนี้ครัวเรือนสูง ทำให้ความสามารถในการเข้าถึงแหล่งเงินของคนลดลง
ด้านแหล่งข่าวจากกระทรวงการคลัง เปิดเผยว่า ยอดสินเชื่อที่ลดลงยังมาจากเกณฑ์กำกับสถาบันการเงินของธนาคารแห่งประเทศไทย (ธปท.) ที่ให้ผู้กู้ต้องมีเงินได้สุทธิคงเหลือหลังหักค่าใช้จ่ายทั้งหมดแล้วต้องไม่ต่ำกว่า 40% ถือเป็นอุปสรรคต่อการปล่อยสินเชื่อรากหญ้า นอกจากนี้ ยังเป็นผลจากการปรับเกณฑ์การใช้อัตราดอกเบี้ยอ้างอิงเป็นลูกค้ารายย่อยชั้นดี (เอ็มอาร์อาร์) ซึ่งทำให้ค่าเฉลี่ยดอกเบี้ยของธนาคารสูงกว่าธนาคารรัฐแห่งอื่น